Det kan blive dyrt for os alle, hvis der ikke falder en tilstrækkelig mængde nedbør de kommende uger. Sådan lyder det fra LandboNord.

Jorden bør være mørk og fugtig, men hos landmand Steffen Andersen er den gullig og tør. For det er næsten én måned siden, at der er faldet nedbør på hans 300 hektar jord i Vrå. Det bekymrer den 24-årige landmand, der sammen med sin bror driver et konventionelt landbrug på bare andet år. Han frygter nemlig, at tørken kan betyde, at høsten bliver mindre, og derved bliver årets indtjening også mindre. - Det giver i hvert fald en vis uro, når man ikke ved, hvad den næste periode kommer til at bringe, siger Steffen Andersen. Et usædvanligt forår Ifølge Danmarks Meteorologiske Institut (DMI) ligger tørindekset landet over lige nu på 9,8 ud af en skala på 10. Det er en kritisk situation, som landbruget står i, og det er særligt vinterrapsen og sæden, der er udfordret af det meget tørre forårsvejr, lyder det fra chefkonsulent i PlanteRådgivning i LandboNord. - Det har været et usædvanligt tørt forår, siger Søren Greve OIesen. Kan blive dyrt for alle Det er ikke alene landmændene, der vil mærke, hvis nedbøren bliver væk, og hvis årets udbytte bliver mindre. Det vil kunne komme til at ramme os allesammen, mener Søren Greve Olesen. - Når vi høster mindre, betyder det, at prisen stiger på vores fødevarer, og derfor er det rigtig vigtigt, at vi får en god avl, så vi kan sikre vores fødevarerforsyning, siger chefkonsulenten. Men det er især også vigtigt for en ny, selvstændig landmand som Steffen Andersen, at der falder regn, så han kan få en god begyndelse på karrieren. For han er sammen med sin bror i gang med at overtage farens landbrug. - Vi skal have en stabil økonomi, så vi kan vide, hvad vi tjener, siger Steffen Andersen. Se hele TV2 Nords historie her: Steffen Andersens store ønske om regn kommer faktisk i opfyldelse i næste uge. Sådan lyder det fra TV 2 Vejret. Men den forventede mængde af nedbør er ikke nok, hvis man spørger LandboNord. Der skal 50 millimeter til over tre-fire dage, hvis det for skal gøre en forskel for landbruget. TV 2 Vejrets Ellen Nybo leverer vejrudsigten for de kommende dage her: